26.4.2023
ET
Euroopa Liidu Teataja
L 111/3
(7)
Määruses (EL) 2021/1119 sätestatud kohustuste täitmiseks ja Pariisi kokkuleppe kohase liidu osaluse tagamiseks tuleks kohandada liidu õigusraamistikku, millega saavutada 2030. aastaks seatud kasvuhoonegaaside heite vähendamise eesmärk.
(8)
Määruses (EL) 2018/842 sätestatakse aastateks 2021–2030 liikmesriikide kohustused vähima nõutava panuse osas, et saavutada liidu praegune eesmärk vähendada kõnealuse määruse artikliga 2 hõlmatud sektorites kasvuhoonegaaside heidet 2030. aastal 30 % võrreldes 2005. aasta tasemega.
Samuti on selles sätestatud õigusnormid aastaks eraldatavate heitkoguste kindlaksmääramise kohta ja õigusnormid, mille alusel hinnatakse liikmesriikide edusamme miinimumeesmärkide täitmisel.
(9)
Kuigi heitkogustega kauplemist kohaldatakse ka meretranspordi ning hoonete kasvuhoonegaaside, maanteetranspordi ja täiendavate sektorite heite suhtes, peaks määruse (EL) 2018/842 kohaldamisala jääma samaks.
Seega tuleks määrust (EL) 2018/842 jätkuvalt kohaldada liidusisesest laevandusest tuleneva kasvuhoonegaaside heite suhtes, kuid mitte rahvusvahelisest laevandusest tuleneva kasvuhoonegaaside heite suhtes.
Olmejäätmete põletamiseks mõeldud käitiste lisamine direktiivi 2003/87/EÜ I lisasse nimetatud direktiivi artiklite 14 ja 15 kohaldamiseks ei tohiks muuta ka määruse (EL) 2018/842 kohaldamisala.
Liikmesriigi kasvuhoonegaaside heide, mis kuulub määruse (EL) 2018/842 kohaldamisalasse ja mida tuleb vastavuskontrollide tegemisel arvesse võtta, määratakse ka edaspidi kindlaks pärast inventuuriandmete ülevaatamist vastavalt Euroopa Parlamendi ja nõukogu määrusele (EL) 2018/1999 (10).
(10)
Kooskõlas riiklikke kasvuhoonegaaside inventuure käsitlevate IPCC 2006. aasta suunistega teatatakse biomassi energiaks muundamisest pärit CO2 heitest määruse (EL) 2018/841 kohaste maakasutuse, maakasutuse muutuse ja metsanduse inventuurikategooriate alusel.
Topeltarvestuse vältimiseks on biokütustest, vedelatest biokütustest ja biomasskütustest tulenev kasvuhoonegaaside heide määruse (EL) 2018/842 kohase kasvuhoonegaaside heite kindlaksmääramisel null.
Maakasutuse kaudse muutuse mõju arvessevõtmiseks ja selliste kütuste säästlikkuse edendamiseks on oluline, et kõik liikmesriigid rakendaksid täielikult Euroopa Parlamendi ja nõukogu direktiivi (EL) 2018/2001, (11) sealhulgas selle säästlikkuse ja kasvuhoonegaaside heitkoguste vähendamise kriteeriume selliste kütuste puhul.
(11)
Mõnes sektoris on kasvuhoonegaaside heide kas suurenenud või püsinud stabiilsena.
Komisjon sedastas oma 17. septembri 2020. aasta teatises „Euroopa 2030. aasta kliimaeesmärgi suurendamine: investeerimine kliimaneu­ traalsesse tulevikku meie inimeste hüvanguks“, et 2030. aastaks seatud suurendatud üldeesmärki kasvuhoonegaaside heite vähendamiseks on võimalik saavutada ainult juhul, kui oma panuse annavad kõik sektorid.
(12)
Euroopa Ülemkogu märkis oma 11. detsembri 2020. aasta järeldustes, et liit saavutab kasvuhoonegaaside heite vähendamise uue 2030. aasta eesmärgi ühiselt ja võimalikult kulutõhusal viisil, et selles jõupingutuses osalevad kõik liikmesriigid, võttes arvesse õigluse ja solidaarsuse kaalutlusi ning seejuures kedagi kõrvale jätmata, ning et uus 2030. aasta eesmärk tuleb saavutada viisil, mis säilitab liidu konkurentsivõime ning võtab arvesse liikmesriikide, sealhulgas saartel asuvate liikmesriikide ja saarte erinevaid lähtepositsioone, konkreetseid riiklikke olusid ning kasvuhoonegaaside heite vähendamise potentsiaali, samuti tehtud jõupingutusi.
(13)
Selleks et saavutada liidu uus 2030. aasta eesmärk vähendada kasvuhoonegaaside heidet võrreldes 1990. aasta tasemega vähemalt 55 %, tuleb määrusega (EL) 2018/842 hõlmatud sektorites kasvuhoonegaaside heitkoguseid järk-järgult vähendada, kuni need kahanevad 2030. aastaks 2005. aasta tasemega võrreldes 40 % võrra.
Määrus (EL) 2018/842 aitab kaasa ka Pariisi kokkuleppe eesmärkide saavutamisele ja hiljemalt 2050. aastaks liidu kliimaneutraalsuse eesmärgini jõudmisele, nagu see on sätestatud määruses (EL) 2021/1119 ja milleni jõudmine nõuab kõigi liikmesriikide jõupingutuste ühtlustamist aja jooksul, võttes samal ajal arvesse iga konkreetse riigi olusid.
(10) Euroopa Parlamendi ja nõukogu 11. detsembri 2018. aasta määrus (EL) 2018/1999, milles käsitletakse energialiidu ja kliimameetmete juhtimist ning millega muudetakse Euroopa Parlamendi ja nõukogu määrusi (EÜ) nr 663/2009 ja (EÜ) nr 715/2009, Euroopa Parlamendi ja nõukogu direktiive 94/22/EÜ, 98/70/EÜ, 2009/31/EÜ, 2009/73/EÜ, 2010/31/EL, 2012/27/EL ja 2013/30/EL ning nõukogu direktiive 2009/119/EÜ ja (EL) 2015/652 ning tunnistatakse kehtetuks Euroopa Parlamendi ja nõukogu määrus (EL) nr 525/2013 (ELT L 328, 21.12.2018, lk 1).
(11) Euroopa Parlamendi ja nõukogu 11. detsembri 2018. aasta direktiiv (EL) 2018/2001 taastuvatest energiaallikatest toodetud energia kasutamise edendamise kohta (ELT L 328, 21.12.2018, lk 82).